Damu ni nzito kuliko maji

DAMU NI NZITO KULIKO MAJI. 

Hapo zamani za kale paliondokea binti mmoja kwa jina Chaurembo. Alikuwa kaumbwa kaumbike. Si nywele za singa, pua ya mtepeto, kiuno cha nyigu, kwa kweli alikuwa hurulaini peponi. Banati huyu alikuwa na wavyele watulivu wenye hulka nzuri na heshima maana walielewa kuwa heshima si utumwa. Walijikaza kisabuni kama mchwa ajengaye kichuguu kwa mate ili mwana wao asikose  lolote. Chaurembo alikuwa mtoto wa pekee ndiye kifungua mimba na kitinda mimba. 

Akiwa bado mchanga, neno matatizo kwenye kamusi haikuwa na maana kwake. Alilelewa kwa kudekezwa kama yai. Wazazi wengine waliwaonya ila walitia masikio yao nta. Aidha walikosa  kuelewa kuwa mchelea mwana kulia hulia mwenyewe. Walidai kuwa ayali yao ilionewa gere. Falsafa ya majirani wao haikuwa ghashi. Waliendelea na mienendo yao tu kama walivyonena wahenga, sikio la kufa halisiki dawa. 

Binti yule alisomeshwa kutoka chekechea. Alikuwa wembe masomoni, hadi wanafunzi wakambandika jina la utani kisu kikali. Alijitoa mhanga ili apate aushi bora zaidi. Aliwasikiza wavyele wake kwa vyovyote vile, maana alielewa kuwa asiyeskia la mkuu huvunjika guu. Hakuwa kaidi kamwe. Alistawi masomoni mwake na kufanya kazi za ziada ili kuimarika zaidi. Aliwatafuta walimu wake mahali ambapo hakuelewa, kama wasemavyo wahenga kuuliza si ujinga. 

Alipofika darasa la saba, mambo yalianza kuenda segemnege. Wazazi wake walijifanya tongo huku msichana wao akipondwa na ibilisi za anawo za dunia. Walijaribu kadri wawezavyo lakini akawa mkia wa mbuzi. Isitoshe, juhudi zao hazikufua dafu. Maji yalizidi unga alipotoroka nyumbani. Alipopatikana, walimpa kichapo kwa mbwa lakini wapi! Alikuwa mtu mkavu. Hapo ndipo maneno ya wanakijiji yaliwajia akilini. Walitamani ardhi apasuke iwameze latini wapi! 

Matendo yake aliyafanya kimasomaso. Wavyele wake walihisi ni kama wamenyooshewa kidole na Rabana. Chaurembo alivalia nguo fupi fupi akiwatafuta waume wa watu. Kila mgeni akawa jamvi. Aliwabadilisha ghulamu kama lebasi. Upendo wa wazazi wake uliwafanya wasikate tamaa maana walielewa kuwa subira yavuta heri. Aliendelea na mienendo yake mbovu huku akifanya kuwa biashara. Kila sahibu wake alimtoroka. Waalishurutika kufanya hivo maana samaki mmoja akioza, huozesha na mtungo pia. 

Methali damu ni nzito kuliko maji haikumtoa kabisa maana alitupa jongoo na mti wake aila yake. Yeye akawa stadi na mwalimu wa wasichana wengine waliokuwa na mioyo ya kujiunga na kikundi chake. Alisoma kwa fedha za washerati wenzako huku akijitia madairo. Alifika shule ya upili, akamaliza
ingawa alama zake ziliwapaka tope familia yake. Wakati huo, akiishi na somo wenzake, maisha yalianza kuwa magumu. Mafarakano yakatokea baina yao wakagawanyika. 
Chaurembo alipofika chuo kikuu, alikuwa anaelea katika mambo hayo. Alikuwa anajipeleka kwa kila aina, chambilecho wahenga kizuri chajiuza kibaya chaiitembeza. Hilo lilikuwa dhahiri shahiri ya maelezo kamili. Licha ya hayo alikuwa domokaya kupindukia. Kule shuleni, kila kitu kilienda nywee maana alikuwa mtaalamu. Umbo na sura lake nzuri ilimsaidia kutekeleza mikakati yake ili kuyatimiza malengo yake ya kila siku. Kama wasemavyo wahenga, mtaka cha mvunguni sharti ainame. 

Huko chuoni alikutana na barobaro mmoja wa hirimu yake. Walipendana kama chanda na pete. Walijipa uthibitisho watapendana hadi kufa. Sherehe ya ndovu kumlo mwanawe ikaandaliwa. Ingawa wavyele wake hawakualikwa wala kujua mahali gashi wao yupo. Nikai yao ilikuwa ya kufana mno maana kama alivyojiita mume wake, Maliyote, aligharamika vilivyo. Baada ya miaka na dahari, ugomvi ulizuka. Maneno yalienda mithili ya moto nyikani. Mkewe Maliyote, kwa sababu ya uraibu, hakutulia katika ndoa. 

Roho yako ya ulafi abugie kwote ilimfundisha kuwa mtaka yote hukosa yote. Aliyakana madai hayo kata kata, mume wake akakubali shingo upande. Matokeo yalianza kudhihirika dhahiri shahiri. Alikuwa mgonjwa si wa maji wala mate, hamjui anayeingia wala anayetoka. Karatasi za talaka zilitayarishwa, kila mtu akatokomea njia yake. Hospitalini, tabibu alieleza kuwa ana ugonjwa hatari wa UKIMWI. Mayowe ambayo yangewaamsha wafu makaburini yalisikika angani. Chaurembo alitamani kulia akacheka, kucheka akalia. Chambilecho wahenga, mwiba wa kjichoma hauambiwi  pole. 

Fikra za kuwadharau wavyele wake zilimjia akilini akatokwa na machozi kwa njia mbilimbili. Neno furaha lilikosa maana kwenye kamusi. Alikonda na kukondeana kama ngonda, akawa tajiri wa mifupa maskini wa nyama. Hapo ndipo alipopgundua kuwa ukupigao ndio ukufunzao. Jitimai ilitanda usoni pake. Kwa kuwa damu ni nzito kuliko maji, familia yake ilimkumbuka na kumtoa hospitalini. Walimrudisha kiamboni na kumshughulikia. Hapo ndipo alielewa kuwa mla nawe hafi nawe ila mzaliwa nawe.